
PËR MIRATIMIN E FORMËS SË STUDIMIT, ME KOHË TË PJESSHME TË PROGRAMEVE TË STUDIMEVE TË CIKLIT TË DYTË “MASTER PROFESIONAL” TË UNIVERSITETIT “EQREM ÇABEJ” TË GJIROKASTRËS

Në mbështetje të nenit 102 të Kushtetutës dhe të pikës 2 të nenit 24 të ligjit nr. 9741, datë 21.5.2007 “Për arsimin e lartë në Republikën e Shqipërisë”, të ndryshuar,

URDHËROJ:

1. Miratimin në universitetin “Eqrem Çabej” të Gjirokastrës të formës së studimit me kohë të pjesshme, të programeve të studimeve të ciklit të dytë “Master profesional” në:
a) Mësuesi, për arsimin e mesëm të ulët në “Histori-gjeografi”, me profil minor në “Edukatë qytetare”;
b) Mësuesi, për arsimin e mesëm të ulët në “Gjuhë-letërsi”, me profil minor në “Gjuhë italiane”;
c) Mësuesi, për arsimin e mesëm të ulët në “Matematikë-fizikë”, me profil minor në “Aftësim teknologjik”;
d) Mësuesi, për arsimin e mesëm të ulët në “Biologji-kimi”, me profil minor në “Edukim mjedisor e teknologjik”;
e) Kontabilitet-financë;
f) Administrim-publik;
g) Turizëm.
2. Programet e studimeve të ciklit të dytë “Master profesional” me kohë të pjesshme, të pikës 1 të këtij urdhri, të fillojnë në vitin akademik 2012-2013.
3. Efektet financiare, për zbatimin e këtij urdhri, përballohen nga buxheti i universitetit “Eqrem Çabej” të Gjirokastrës, pa efekte buxhetore shtesë.
4. Ngarkohen Sekretari i Përgjithshëm, Drejtoria e Arsimit të Lartë dhe Kërkimit Shkencor të Ministrisë së Arsimit dhe Shkencës, si dhe universiteti “Eqrem Çabej” i Gjirokastrës, për zbatimin e këtij urdhri.
Ky urdhër hyn në fuqi menjëherë dhe botohet në Fletoren Zyrtare.

